《芗峦》
宋代·陈藻

香山白乐天，香草荆屈平。
释氏定而慧，道家直且清。
儒臣司燮定，至治薰神明。
不然岩谷间，亦作兰茝馨。
郁郁若沉水，茫茫夷岛生。
人从韩寿徒，去就焉知轻。
讵如贤达门，气类全精诚。
鲍肆不肯入，结交皆群英。
男以芳自持，女以烈主盟。
时虽付衰殁，久亦腾褒旌。
自古葬枯骨，阿谁埋令声。
所以芗峦上，遗芬始峥嵘。
一字可为谥，双魂无愧情。
宁馨把仙桂，已在月中行。
迤逦衔鸡舌，笔花对长檠。
紫薇引当坐，红药欢相迎。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。